2. ปัจจัยความเสี่ยง

  ผลกระทบจากธุรกิจการลงทุนในอสังหาริมทรัพย์ :

1 ความเสี่ยงจากปัญหาด้านการเมือง และภาวะเศรษฐกิจ

  ในปี 2553
  ปัญหาการเมืองภายในประเทศยังคงเป็นปัจจัยสำคัญที่ส่งผลกระทบต่อความเชื่อมั่นของนักลงทุน
  และผู้บริโภค โดยเฉพาะในช่วงครึ่งปีแรก ได้เกิดเหตุการณ์การชุมนุมใหญ่ทางการเมือง
  ซึ่งส่งผลทำให้ตลาดอสังหาริมทรัพย์มีการชะลอตัวลงอย่างต่อเนื่อง อย่างไรก็ตาม
  หลังจากเหตุการณ์ความไม่สงบดังกล่าว ธุรกิจอสังหาริมทรัพย์ได้กลับมามีการแข่งขันกันสูง
  โดยเฉพาะที่อยู่อาศัยประเภทอาคารชุดคอนโดมิเนียมมีการ เปิดตัวโครงการเป็นจำนวนมาก
  โดยในช่วงระหว่างเดือนกรกฎาคม - เดือนธันวาคม 2553 มีจำนวนห้องชุดจาก
  โครงการที่เปิดขายใหม่ออกมาในตลาดไม่น้อยกว่า 40,000 ห้องชุด
  ซึ่งส่วนใหญ่จะเป็นห้องชุดขนาดเล็กที่มีราคาขายอยู่ในช่วง 1.5 - 2.5 ล้านบาทต่อยูนิต

  จากการขยายตัวของตลาดที่อยู่อาศัยข้างต้น
  ทำให้ธนาคารแห่งประเทศไทยต้องออกมาตรการกำหนดอัตราส่วน
  เงินให้สินเชื่อต่อมูลค่าหลักประกัน ( Loan to Value : LTV Ratio )
  เพื่อควบคุมการขยายตัวให้เป็นไปอย่างมีเสถียรภาพ
  ไม่นำไปสู่ปัญหาภาระหนี้จำนวนมากจนก่อให้เกิดวิกฤติทางเศรษฐกิจดังเช่นในปี 2540 อีก

  สำหรับปัญหาซับไพรม์ที่เกิดขึ้นในตลาดอสังหาริมทรัพย์ของสหรัฐอเมริกาตั้งแต่ปี 2552
  ซึ่งทำให้อัตราการขยาย การลงทุนของชาวต่างชาติในประเทศไทยลดลง
  ยังคงส่งผลกระทบต่อธุรกิจให้เช่าพื้นที่สำนักงาน และธุรกิจโรงแรม อยู่บ้างแต่ไม่มากนัก ทั้งนี้
  เพราะยังไม่มีพื้นที่สำนักงาน หรือโรงแรมขนาดใหญ่ที่เปิดตัวขึ้นใหม่ในปีนี้ ทำให้
  ไม่มีการแข่งขันสูงขึ้น นอกจากนี้
  มาตรการที่จะลดหย่อนภาษีนิติบุคคลของบริษัทต่างชาติที่จะเข้ามาตั้งสำนักงาน
  ในประเทศไทยจะช่วยผลักดันให้ตลาดพื้นที่เช่าสำนักงานโตขึ้นได้ในอนาคต

  ในส่วนของธุรกิจพัฒนาอสังหาริมทรัพย์ประเภทการเช่าเชิงพาณิชย์ของบริษัทนั้น “ โครงการปาร์ค
  เวนเชอร์ ” ซึ่งเป็นอาคารสำนักงาน และโรงแรมสูง 33 ชั้น
  ตั้งอยู่บนหัวมุมสี่แยกถนนเพลินจิต - วิทยุ ได้รับผลกระทบจาก การชุมนุมทางการเมืองในช่วงต้นปี
  ทำให้ต้องหยุดการก่อสร้างไปบ้าง แต่หลังจากเหตุการณ์ดังกล่าวก็สามารถ
  เร่งการก่อสร้างให้กลับมาอยู่ในกำหนดเวลาเดิมที่วางไว้ได้
  และคาดว่าจะสามารถพัฒนาให้แล้วเสร็จ พร้อมเปิดให้บริการในส่วนของพื้นที่สำนักงาน
  และร้านค้าได้ในไตรมาส 3 ปี 2554 โดยขณะนี้ได้เปิดให้ผู้สนใจ เข้าชม และจองพื้นที่แล้ว

  ด้านการพัฒนาอสังหาริมทรัพย์ประเภทห้องชุดคอนโดมิเนียมภายใต้บริษัท แกรนด์ ยูนิตี้
  ดิเวลล็อปเมนท์ จำกัด ในปี 2553 ได้มีการเปิดโครงการใหม่ 2 โครงการ รวม 1,700
  ห้องชุด มีมูลโครงการประมาณ 3,200 ล้านบาท
  โดยปัจจุบันมียอดขายรวมทั้งสองโครงการแล้วประมาณร้อยละ 85 อย่างไรก็ตาม
  เพื่อป้องกันความเสี่ยงจาก ปัญหาการเมือง และเศรษฐกิจที่อาจเกิดขึ้น
  ซึ่งจะกระทบต่อการโอนห้องชุดในอนาคต บริษัทได้มีการประสานงาน
  กับสถาบันการเงินเพื่อช่วยตรวจสอบความสามารถในการขออนุมัติสินเชื่อของลูกค้าตั้งแต่เริ่มต้น
  รวมถึง ช่วยจัดเตรียมเอกสาร และให้คำแนะนำในเรื่องต่างๆ
  ที่เกี่ยวข้องกับการขอสินเชื่อเพื่อให้ลูกค้าได้รับการอนุมัติ และสามารถโอนห้องชุดได้ตามกำหนด

  ในส่วนของมาตรการ LTV นั้น
  บริษัทไม่ได้รับผลกระทบดังกล่าวเนื่องจากลูกค้าได้มีการจ่ายเงินดาวน์
  และเงินผ่อนรวมกันอยู่ในอัตราร้อยละ 10 ของราคาซื้อขายห้องชุดอยู่แล้ว
  ทำให้มียอดชำระที่ต้องขอสินเชื่อจากสถาบันการเงิน เมื่อครบกำหนดโอนห้องชุดอยู่ในอัตราร้อยละ
  90 เป็นไปตามเกณฑ์ของธนาคารแห่งประเทศไทย

2 ความเสี่ยงจากสภาพการแข่งขัน

  ในช่วงครึ่งปีหลังของปี 2553
  ผู้ประกอบการอสังหาริมทรัพย์ประเภทอาคารชุดคอนโดมิเนียมได้เปิดตัวโครงการใหม่ขึ้นมาเป็นจำนวนมาก
  โดยเฉพาะในทำเลที่อยู่บริเวณแนวรถไฟฟ้าเดิม และส่วนต่อขยาย รวมถึงโครงการรถไฟฟ้า
  สายใหม่ที่ได้รับการอนุมัติการลงทุนจากภาครัฐแล้ว โดยห้องชุดส่วนใหญ่จะเป็นขนาด 1
  ห้องนอนที่มีพื้นที่ใช้สอยตั้งแต่ 22 ตารางเมตร ถึง 35 ตารางเมตร
  และมีราคาเฉลี่ยอยู่ในช่วงประมาณ 1.5 - 2.5 ล้านบาทต่อยูนิต จากภาวะการณ์ดังกล่าว
  บริษัทได้มีการปรับกลยุทธ์ในการพัฒนาโครงการเพื่อเพิ่มประสิทธิภาพของสินค้าตอบสนองต่อความต้องการของลูกค้าให้มากขึ้น
  และสามารถแข่งขันในตลาดได้ เช่น การสำรวจความต้องการที่แท้จริงจากลูกค้าโดยตรง
  เพื่อนำไปพัฒนารูปแบบของห้องชุดโดยคำนึงถึงไลฟ์สไตล์ของลูกค้ากลุ่มเป้าหมายเป็นหลัก
  รวมถึงการเข้าไปควบคุม ดูแล และประสานงานกับผู้รับเหมาตั้งแต่เริ่มต้นการก่อสร้าง
  เพื่อเพิ่มประสิทธิภาพของงานให้มีคุณภาพสูงที่สุด
  และสามารถพัฒนาโครงการให้แล้วเสร็จพร้อมโอนให้แก่ลูกค้าได้ในระยะเวลาอันรวดเร็วกว่าคู่แข่งขัน

  ในส่วนของอสังหาริมทรัพย์ประเภทอาคารสำนักงาน ในปี 2553
  ยังไม่มีการเปิดตัวโครงการใหม่เพิ่มขึ้น เนื่องจาก
  อัตราการขยายตัวของลูกค้าที่เป็นบริษัทต่างชาติลดลงจากผลของปัญหาซับไพร์ม
  และแนวโน้มของราคาที่ดิน ในย่านธุรกิจ โดยเฉพาะแนวรถไฟฟ้าได้ปรับตัวขึ้นสูงมาก
  ทำให้ยังไม่มีผู้ประกอบการลงทุนสร้างโครงการสำนักงานใหม่
  หากราคาค่าเช่าพื้นที่สำนักงานยังไม่สามารถปรับตัวเพิ่มสูงขึ้นได้ อย่างไรก็ตาม ในปี 2554
  จะมีอาคารสำนักงาน ที่สร้างแล้วเสร็จพร้อมเปิดพื้นที่ให้เช่าเพิ่มขึ้นอีกประมาณ 100,000
  ตารางเมตร รวมถึงโครงการปาร์ค เวนเชอร์ ซึ่งกำลังอยู่ระหว่างการพัฒนา
  และจะเปิดให้ใช้พื้นที่ได้ในช่วงไตรมาส 4 ของปี ทั้งนี้ จากทำเลที่ตั้งของอาคาร
  ที่อยู่ในย่านธุรกิจชั้นใน ( CBD ) สามารถเชื่อมทางเดินจากรถไฟฟ้า BTS ได้
  และเป็นอาคารที่คำนึงถึงสิ่งแวดล้อม เน้นการประหยัดพลังงาน
  จะเป็นปัจจัยสำคัญที่ตอบสนองความต้องการของลูกค้าที่เป็นบริษัทขนาดใหญ่
  และสามารถแข่งขันในตลาดสำนักงานได้ในระยะยาว

3 ความเสี่ยงด้านต้นทุนการพัฒนาโครงการ

  การเพิ่มขึ้นของโครงการที่อยู่อาศัยประเภทคอนโดมิเนียม
  และการลงทุนจากภาครัฐในระบบคมนาคม และสาธารณูปโภคในปี 2553
  ได้ส่งผลให้มีความต้องการใช้แรงงาน และวัสดุก่อสร้างเพิ่มสูงขึ้น ประกอบกับราคาน้ำมัน
  ที่มีความผันผวนอย่างต่อเนื่อง และได้ปรับตัวสูงขึ้นในช่วงปลายปี ทำให้ต้นทุนในการก่อสร้าง
  และพัฒนาโครงการอสังหาริมทรัพย์ในภาพรวมมีแนวโน้มเพิ่มขึ้น อย่างไรก็ตาม
  ในการก่อสร้างอาคารปาร์ค เวนเชอร์
  ซึ่งเป็นโครงการขนาดใหญ่ของบริษัทได้มีการจัดซื้อจัดจ้างไปแล้วมากกว่า 98%
  ดังนั้นจึงไม่ได้รับผลกระทบมากนัก นอกจากนี้
  บริษัทยังได้มีการบริหารจัดการงานก่อสร้างอาคารร่วมกับผู้รับเหมาโครงการอย่างใกล้ชิด
  ทั้งในส่วนของอาคารสำนักงาน และคอนโดมิเนียม
  เพื่อให้โครงการแล้วเสร็จรวดเร็วกว่ากำหนดเวลาที่วางไว้ ทำให้สามารถลดต้นทุน
  ในการพัฒนาลงได้

4.  ความเสี่ยงจากการปล่อยสินเชื่อจากสถาบันการเงิน

  ภาวะวิกฤติทางเศรษฐกิจที่เกิดขึ้นในรอบปีที่ผ่านมา
  ทำให้สถาบันการเงินต้องเพิ่มความเข้มงวดในการปล่อยสินเชื่อ ทั้งประเภทสินเชื่อโครงการ (
  Pre - Finance ) และสินเชื่อบุคคล ( Post - Finance )
  โดยเฉพาะในส่วนของผู้กู้เพื่อซื้ออสังหาริมทรัพย์
  เนื่องจากที่ผ่านมามีการลงทุนซื้ออสังหาริมทรัพย์เพื่อเก็งกำไรเป็นจำนวนมาก โดยที่ผู้ลงทุน
  ไม่ได้มีความประสงค์จะซื้อที่อยู่อาศัยจริง และไม่มีความพร้อมในการชำระคืนเงินสินเชื่อ ดังนั้น
  เมื่อถึงกำหนด โอนห้องชุด จึงมีความเสี่ยงที่สถาบันการเงินจะไม่ปล่อยเงินกู้ให้กับลูกค้า
  และผู้ประกอบการต้องนำห้องนั้นกลับมาขายใหม่ ทำให้เสียโอกาสทางธุรกิจ
  ทางบริษัทจึงได้มีมาตรการในการประสานงานกับสถาบันการเงินตั้งแต่เริ่มเปิดจอง
  ให้มีการตรวจสอบเครดิตของลูกค้าในเบื้องต้น
  เพื่อลดความเสี่ยงในการถูกปฏิเสธวงเงินเมื่อถึงกำหนดโอนห้องชุด
  และมีการประสานงานกับลูกค้า และสถาบันการเงินอย่างใกล้ชิดในช่วงการโอนห้องชุด
  เพื่อให้ความช่วยเหลือ ด้านข้อมูลที่เกี่ยวข้องจนลูกค้าได้รับการอนุมัติสินเชื่อจากสถาบันการเงิน
  นอกจากนี้ ในส่วนของสินเชื่อโครงการ บริษัทยังเน้นนโยบายการบริหารจัดการทางการเงิน
  โดยพยายามควบคุมอัตราส่วนหนี้สินต่อทุน ( D/E Ratio ) ให้อยู่ในระดับที่เหมาะสม
  เพื่อลดต้นทุนทางการเงิน และความเสี่ยงในการชำระคืนเงินกู้ให้น้อยที่สุดด้วย

  ผลกระทบจากธุรกิจผลิตผงสังกะสีอ๊อกไซด์ :

1.  ความเสี่ยงจากราคาวัตถุดิบ

  ในปี 2553 ราคาวัตถุดิบหลักที่ใช้ในการผลิตผงสังกะสีอ๊อกไซด์ คือ สังกะสีแท่ง ( ZINC INGOT
  ) ซึ่งใช้ราคากลางของตลาดโลกที่เรียกว่า ราคา LME ( London Metal Exchange )
  เป็นตัวอ้างอิงในการซื้อขาย ซึ่งราคาดังกล่าว มีการเปลี่ยนแปลงขึ้นลงตลอดเวลา
  ทั้งนี้เกิดจากการเก็งกำไรของนักลงทุน และนักเก็งกำไรในตลาด LME รวมทั้ง
  เกิดจากปัจจัยทางด้านเศรษฐกิจโดยภาพรวมของโลกเข้ามาเกี่ยวข้อง
  นอกจากนี้ยังมีความเสี่ยงจากอัตราแลกเปลี่ยนที่มีความผันผวน
  จากปัจจัยดังกล่าวเป็นผลให้บริษัทต้องวางแผนการดำเนินธุรกิจ และวางแผนบริหารจัดการ
  ด้วยความระมัดระวัง ทั้งนี้เพื่อลดความเสี่ยงที่จะเกิดขึ้น โดยทางบริษัทได้ติดตามสถานการณ์ต่างๆ
  ที่จะก่อให้เกิดผลกระทบอย่างใกล้ชิด
  รวมทั้งวิเคราะห์ถึงสภาวะแวดล้อมอันเป็นปัจจัยภายนอกประเทศ และภายในประเทศ
  และนำข้อมูลมากำหนดนโยบายการวางแผนให้เหมาะสมในการจัดซื้อวัตถุดิบ
  เพื่อให้สอดคล้องกับปริมาณความต้องการและราคาขายของลูกค้าแต่ละราย
  เพื่อที่จะรักษาอัตรากำไรให้เป็นไปตามเป้าหมายที่บริษัทกำหนดไว้

2.  ความเสี่ยงจากการแข่งขันด้านราคา

  จากสภาวะเศรษฐกิจภายนอก และภายในประเทศที่ปรับตัวสูงขึ้นจากปี 2552
  ทำให้การผลิตในภาคอุตสาหกรรมต่างๆ มีการขยายตัวเพิ่มขึ้น โดยในปี 2553
  อุตสาหกรรมการผลิตยางรถยนต์บางรายมีการขยายกำลังการผลิต
  ตามเศรษฐกิจภายในประเทศที่ดีขึ้น
  ส่งผลให้ปริมาณการสั่งซื้อผงสังกะสีอ๊อกไซด์ของลูกค้าในอุตสาหกรรมการผลิตยางรถยนต์เพิ่มขึ้นจากปี
  2552 อยู่ที่ร้อยละ 20 แต่ทั้งนี้ภาวะการแข่งขันทางการขายผงสังกะสีอ๊อกไซด์ก็มี
  ความรุนแรงมากกว่าปีที่ผ่านมาเช่นกัน
  เพราะทางคู่แข่งยังคงเน้นใช้กลยุทธ์ด้านราคาขายแทนกลยุทธ์ด้าน คุณภาพสินค้า

  ปี 2553
  ราคาเฉลี่ยของวัตถุดิบสังกะสีแท่งที่ใช้ในการผลิตผงสังกะสีอ๊อกไซด์ในตลาดช่วงเดือนมกราคม
  2553 สูงกว่าในช่วงเวลาเดียวกันของปี 2552 ถึงร้อยละ 105 แต่ในช่วงเดือนกุมภาพันธ์ ปี
  2553 ราคาเฉลี่ยปรับตัวลดลงจากเดือนมกราคมร้อยละ 11.38 เป็นผลทำให้ในปี 2554
  ทางบริษัทมีนโยบายปรับลดความเสี่ยงที่จะเกิดขึ้น โดยทางบริษัทมีการบริหารต้นทุนของสินค้า
  กลยุทธ์ ราคา การประเมินสภาวะตลาด รวมทั้งการรักษาคุณภาพ ของผลิตภัณฑ์
  เพื่อรักษาส่วนแบ่งทางการตลาด รวมถึงเพิ่มลูกค้ารายใหม่ๆ

3.  ความเสี่ยงจากราคาน้ำมันในตลาดโลก

  ราคาน้ำมันดิบปรับตัวสูงขึ้นจากราคาเฉลี่ยปี 2552 ที่ราคา 62 ดอลล่าห์สหรัฐ ต่อบาร์เรล
  มาเป็น 78 ดอลล่าห์สหรัฐ โดยปัจจัยพื้นฐานมีการเปลี่ยนแปลงทำให้ราคาน้ำมันปรับตัวสูงขึ้น
  และจากความต้องการใช้น้ำมันโลกที่กลับมาขยายตัวอีกครั้งตามการฟื้นตัวของเศรษฐกิจโลก
  ซึ่งในแต่ละไตรมาสมีความผันผวนของราคาน้ำมัน โดยเฉพาะไตรมาสสุดท้ายที่ทำสถิติสูงสุดในรอบ
  26 เดือน ที่ระดับเหนือกว่า 90 ดอลล่าห์สหรัฐ ต่อบาร์เรล จากค่าเงินสหรัฐ ที่อ่อนค่าลงมา
  และปริมาณความต้องการใช้เพิ่ม เพื่อทำความร้อนจากอากาศที่หนาวเย็นมากกว่าปกติ
  โดยในการผลิตปี 2553 บริษัทมีค่าใช้จ่ายน้ำมันคิดเป็นร้อยละ 48 ของค่าใช้จ่ายในการผลิต
  เพิ่มขึ้นจากปี 2552 เนื่องจาก ราคาน้ำมันในตลาดโลกได้ปรับตัวสูงขึ้น
  อย่างไรก็ตามบริษัทสามารถประหยัดการใช้น้ำมันลดลงได้ร้อยละ 2 ของเป้าหมายที่ตั้งไว้

4.  ความเสี่ยงจากการจัดหาแหล่งวัตถุดิบ

  เนื่องจากการผลิตสังกะสีอ็อกไซด์ ใช้วัตถุดิบสังกะสีแท่งบริสุทธิ์ ร้อยละ 99.995 ( Special
  High Grade Zinc Ingot ) คิดเป็นอัตราส่วนต่อการผลิตร้อยละ 80
  ดังนั้นการจัดหาแหล่งวัตถุดิบจึงเป็นปัจจัยที่สำคัญอย่างยิ่ง ซึ่งครอบคลุมถึงการต่อรองราคา
  ปริมาณการเก็บสินค้าคงเหลือ และการจัดส่งให้ทันกับแผนการผลิต การพึ่งพาแหล่งวัตถุดิบ
  ในประเทศเพียงแหล่งเดียวอาจมีความเสี่ยง ดังนั้น
  บริษัทจึงต้องจัดสรรการสั่งซื้อวัตถุดิบโดยการนำเข้าจากต่างประเทศด้วย
  เพื่อบริหารความเสี่ยงดังกล่าว ซึ่งทำให้บริษัทมีทางเลือกในการจัดซื้อวัตถุดิบมากขึ้น

5.  ความเสี่ยงด้านอัตราแลกเปลี่ยน

  วัตถุดิบหลักที่ใช้ในการผลิต ราคาซื้อขายจะถูกกำหนดโดยการอ้างอิงกับราคา ณ
  ตลาดกลางที่กรุงลอนดอน London Metal Exchange ( LME )
  ประเทศอังกฤษซึ่งกำหนดเป็นสกุลเงินเหรียญสหรัฐ โดยจะแปลงเป็นสกุลเงินบาท
  ที่คำนวณราคาจากอัตราแลกเปลี่ยน ณ วันที่ทำการซื้อขาย
  บริษัทอาจมีความเสี่ยงในการกำหนดต้นทุนการผลิต หากค่าเงินบาทมีความผันผวน
  ในกรณีที่ค่าเงินบาทอ่อนตัวจะส่งผลต่อต้นทุนการดำเนินธุรกิจ ดังนั้นบริษัทจึง
  ดำเนินมาตรการป้องกันความเสี่ยงดังกล่าว โดยจะทำสัญญาซื้อขายอัตราแลกเปลี่ยนล่วงหน้า (
  Forward Contract ) เพื่อลดความเสี่ยงจากความผันผวนของค่าเงินบาท

6 ความเสี่ยงจากการย้าย และขยายโรงงานใหม่

  เนื่องจากบริษัทอยู่ในระหว่างดำเนินการก่อสร้างโรงงานแห่งใหม่ที่นิคมอุตสาหกรรมโรจนะ
  โดยโรงงานแห่งใหม่ จะสามารถเพิ่มผลผลิตสูงสุดจากเดิม 14,000 ตัน/ปี เป็น 18,000 ตัน/ปี
  ซึ่งอาจจะส่งผลทำให้มีความเสี่ยงต่อ ความคาดการณ์ปริมาณความต้องการของผลผลิตในตลาด
  อย่างไรก็ตาม บริษัทได้ทำการประเมินความต้องการ ของสินค้า
  ซึ่งปรากฏว่ามีแนวโน้มที่จะเพิ่มขึ้นโดยเฉพาะอุตสาหกรรมผลิตยางรถยนต์ที่มีชื่อเสียงขนาดใหญ่
  ดังนั้น
  การเพิ่มขึ้นของผลผลิตจึงเป็นการเตรียมความพร้อมเพื่อรองรับความต้องการและการให้บริการแก่ลูกค้า
  พร้อมกับ
  การเพิ่มประสิทธิภาพอันเนื่องมาจากการเปลี่ยนพลังงานในรูปน้ำมันเตาเป็นก๊าซธรรมชาติการใช้อุปกรณ์เสริม
  และปรับปรุงอุปกรณ์การผลิตให้มีประสิทธิภาพ เพื่อลดแรงงาน และเวลา